ET Euroopa Liidu Teataja C 152/6

Ärakuulamise eest vastutava ametniku lõpparuanne juhtumi COMP/B1-38.348 — Repsol kohta

(koostatud komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklite 15 ja 16 kohaselt, EÜT L 162, 19.6.2001, lk 21)

(2006/C 152/06)

(EMPs kohaldatav tekst)

Komisjoni poolt vastavalt määruse nr 1/2003 artiklile 9 esitatud otsuse eelnõu käsitleb võimalikku konkurentsi piiramist Hispaanias mootorikütuse teenindusjaamadele tarnimise turul, mida võivad põhjustada ettevõtja Repsol commercial de productos petroliferos S.A. (edaspidi “Repsol CPP”) pikaajalised ainuõiguslikud tarnelepingud.

20. detsembril 2001 teatas Repsol CPP kooskõlas määruse nr 17 artiklitega 2 ja 4 (mida siis kohaldati) lepingutest ja lepingu vormidest, mida kasutatakse mootorisõidukite kütuse tarnimiseks, eesmärgiga saada sekkumatustõend või üksikerand vastavalt asutamislepingu artikli 81 lõikele 3.

19. märtsil 2002 avaldas komisjon Euroopa Ühenduste Teatajas teatise, milles kutsuti asjast huvitatud äriühinguid üles esitama oma märkusi kõnealuse teatise kohta. Vastuseks üleskutsele saatsid huvitatud kolmandad isikud 69 märkust. (1)

1. maist 2004 kohaldatakse määrust (EÜ) nr 1/2003, mille tulemusel aegus Repsoli CPP taotlus. 16. juunil 2004. aastal alustas komisjon menetlust, eesmärgiga võtta vastu määruse (EÜ) nr 1/2003 III peatükile vastav otsus.

18. juunil 2004 avaldas komisjon määruse nr 1/2003 artiklile 9 vastava esialgse hinnangu, mis oli adresseeritud ettevõtjale Repsol CPP. Ettevõtjale Repsol CPP anti võimalus ühe kuu jooksul esitada hinnangu kohta märkusi. Kõnealuse ajavahemiku jooksul esitas Repsol CPP ettepaneku kohustuste kohta.

Komisjon avaldas 20. oktoobril 2004Euroopa Liidu Teatajas määruse (EÜ) nr 1/2003 artikli 27 lõikele 4 vastava teatise. Teatises teavitati avalikkust komisjoni tuvastatud konkurentsiprobleemidest ja asjaomastest abinõudest ning kutsuti asjast huvitatud isikuid üles esitama märkusi (“turutest”). (2)

Vastuseks teatisele saatsid asjast huvitatud isikud komisjonile 25 märkust. Repsol CPP kavandatud kohustused tõhusus turu sulgumise kõrvaldamiseks seati kahtluse alla. 7. märtsil 2005 teavitas komisjon Repsol CPP kõnealustest märkustest ja edastas märkustest avaliku kokkuvõtte. Selle tulemusena esitas Repsol CPP muudetud ettepaneku kohustuste kohta, mida ettevõtja hiljem mitmeid kordi läbi vaatas.

Komisjon on nüüd jõudnud järeldusele, et arvestades Repsoli poolt esialgse hinnangule vastuseks pakutud kohustusi, mida muudeti vastavalt asjast huvitatud kolmandate isikute asjaomastele märkustele, ja ilma et see piiraks määruse 1/2003 artikli 9 lõike 2 kohaldamist, puudub meetmete võtmiseks alus.

Määruse nr 1/2003 artiklile 9 vastavas otsuses ei tuvastatud ühenduse konkurentsieeskirjade rikkumist, kuid pooled nõustusid lahendama komisjoni esialgses hinnangus väljatoodud probleeme. Seetõttu on mitmes komisjoni vastuvõetud otsuses (3) jõutud seisukohale, et nõuetekohasest menetlusest on kinni peetud juhul, kui pooled teavitavad komisjoni, et neil on piisav juurdepääs teabele, mis poolte arvates on vajalik kohustuste esitamiseks selleks, et reageerida komisjoni poolt väljendatud kahtlustele.

Käesolevat juhtumit on käsitletud sama moodi — sel eesmärgil on Repsol CPP pärast turutesti tulemuste saamist esitanud komisjonile avalduse.

Eespool nimetatut silmas pidades leian, et Repsoli õigusest ärakuulamisele on kinni peetud.

Brüssel, 27. märts 2006 Serge DURANDE

(1) EÜT C 70, 19.3.2002, lk 29

(2) ELT C 258, 20.10.2004, lk 7

(3) Vrd 22. juuni 2005. aasta otsust juhtumi COMP/39.116 — Coca-Cola kohta ja 19. jaanuari 2005. aasta otsust juhtumi COMP/37.214 — DFB kohta.